**Informatīvais ziņojums par plūdu risku novēršanas būves projekta Carnikavas novadā īstenošanas gaitu**

Informatīvais ziņojums „Par Carnikavas novada plūdu riska samazināšanas projekta virzību” sagatavots atbilstoši Ministru kabineta 2013.gada 16.jūlija sēdē dotajam uzdevumam (protokola Nr.40, 36§, 2.punkts):

„Vides aizsardzības un reģionālās attīstības ministrijai sagatavot un vides aizsardzības un reģionālās attīstības ministram iesniegt izskatīšanai Ministru kabineta 2013.gada 30.jūlija sēdē informatīvo ziņojumu par plūdu risku novēršanas būves projekta Carnikavas novadā īstenošanas gaitu”.

**1. Īss projekta raksturojums**

2012.gada 14.jūnijā Carnikavas novada dome parakstīja vienošanos ar Vides aizsardzības un reģionālās attīstības ministriju par projekta „Plūdu risku samazināšana Carnikavas novadā” īstenošanu. **Projekta kopējās izmaksas ir** 1 133 309,29 LVL un tās pilnībā sedz Eiropas Reģionālās attīstības fonds (ERAF). Līgumā paredzēts, ka projekts tiks īstenots līdz 2015.gada 1.jūnijam un ka būvniecības darbi sāksies 2013.gada pavasarī.

Īstenojot projektu, paredzēts samazināt plūdu draudus 304 ha lielā blīvi apdzīvotā teritorijā un panākt, lai teritorija applūstu ne biežāk kā vienreiz 100 gados. P**rojekta ietvaros plānots rekonstruēt** esošās un būvēt jaunas hidrotehniskās būves (būnas, aizsargdambjus, krastu stiprinājumus), kā arī ar tām saistītās tehnoloģiskās iekārtas (sūkņu stacijas, slūžas).

**2. Projekta ietekmes uz vidi novērtējuma procedūra**

Sākotnējais ietekmes uz vidi izvērtējums projektam pabeigts jau 2011.gada 2.augustā. 2011.gada 10.oktobrī Vides pārraudzības valsts birojs (turpmāk – VPVB) pieņēma lēmumu, ka daļai projektā paredzēto darbību – „GK-1 Gaujas krastu stiprināšana”, „D-7 Saules-Kāpas aizsargdambja izbūve”, „Aizsargdambju D-4 un D-5 būvniecība”, „Slūžu SL-1, SL-2 ierīkošana” – jāpiemēro ietekmes uz Eiropas nozīmes aizsargājamo dabas teritoriju (*Natura 2000*) novērtējuma procedūra. Saskaņā ar likuma „Par ietekmes uz vidi novērtējuma” 61.pantu, kompetentajai institūcijai (šai gadījumā – VPVB) atzinums par ietekmes novērtējuma ziņojumu jāsniedz 60 dienu laikā pēc ziņojuma saņemšanas. Ja kompetentā institūcija pieprasa papildu informāciju, termiņš atzinuma sniegšanai tiek pagarināts par laikposmu, kādā darbības ierosinātājs sniedzis informāciju. Ja nepieciešams, kompetentā institūcija atbilstoši Administratīvā procesa likumā noteiktajam var pagarināt atzinuma sniegšanas termiņu, bet ne vairāk kā par vienu mēnesi.

2011.gadā SIA „Procesu analīzes un izpētes centrs” (turpmāk – SIA PAIC) veica Gaujas lejteces platību applūšanas riska modelēšanu, nosakot applūstošās teritorijas Carnikavas novadā dažādu Gaujas ūdens līmeņu pārsniegšanas varbūtību gadījumos.

Tomēr pēc 2011.gada 10.oktobra lēmuma par ietekmes uz vidi novērtējuma piemērošanu projektā tika izdarītas būtiskas izmaiņas, tāpēc ne sākotnējā izvērtējuma, ne 2011.gadā veiktās hidrodinamiskās modelēšanas rezultāti vairs neatbilda reāli plānotajai darbībai. Pēc Carnikavas novada domes sniegtās informācijas, projektā izdarītas tālāk uzskaitītās izmaiņas.

1. Novirzīta aizsargdambja D-4 trajektorija (attālinot to no apbūves un tuvinot Gaujas krastam). Iemesls mainīt būves atrašanās vietu ir saistīts ar būvniecības ieceres sabiedriskās apspriešanas laikā pausto iedzīvotāju viedokli, ka nepieciešams būvi attālināt no apbūves teritorijas, kā arī ar modelēšanas rezultātā iegūto informāciju, ka dambja ass līnijas pārvietošana tuvāk upes krastam samazina applūdumu Gaujas labajā krastā Siguļu ciemā.
2. Izveidots aizsargdambis ap gājēju tuneli zem autoceļa A1.
3. Projektā nav iekļauts aizsargdambis D-5 (pie dzelzceļa tilta Gaujas labajā krastā), jo būvniecības ieceres sabiedriskās apspriešanas laikā iedzīvotāji, kuru nekustamie īpašumi atrodas aizsargdambja darbības teritorijā, šo ieceri noraidīja.
4. Pagarināts aizsargdambis D-9 (pie dārzkopības kooperatīva „Saule”). Dambja D-9 pagarināšana pilnībā novērš apbūvēto teritoriju applūšanu dārzkopības kooperatīvos „Saule” un „Atpūta”.
5. Izmainīts (pagarināts) aizsargdambis D-8, bet nav iekļauts aizsargdambis D7 (pie „Počiem”). Aizsargdambja D-8 konfigurācijas maiņa un papildināšana ar caurteku-regulatoru (un no šī risinājuma loģiski izrietošā atteikšanās no aizsargdambja D-7 izveides) samazina applūdumu Vecgaujas kreisajā krastā, ap atteku uz ziemeļiem no Vētru ielas.

**Par šīm izmaiņām VPVB uzzināja tikai 2013.gada 26.martā, kad birojā** tika iesniegts ietekmes novērtējuma ziņojums[[1]](#footnote-1) (turpmāk – ziņojums) un uzsākta tā izskatīšana. Projektā izdarīto izmaiņu dēļ modelētā situācija vairs neatbilda reāli iecerētajai būvniecībai un ziņojuma aktuālajā versijā izvērtētajai situācijai. Plānotās izmaiņas Carnikavas pretplūdu būvēs nebija iespējams novērtēt bez modelēšanas vai vismaz hidrologa argumentēta atzinuma. Lai nepieļautu situāciju, kurā plūdu problēmu risināšana Carnikavas novadā radītu vai palielinātu plūdu risku blakus esošo pašvaldību teritorijā, un iegūtu visaptverošu novērtējumu projekta ietekmei uz īpaši aizsargājamo dabas teritoriju, **2013.gada 10.maijā** VPVB pieprasīja papildinformāciju novērtējuma izstrādātājiem. 2013.gada 23.maijā VPVB speciālisti tikās ar Carnikavas novada domes un novērtējuma ziņojuma sagatavotāju – SIA „E.L.L.E.” – pārstāvjiem. 2013.gada jūnijā pēc Carnikavas novada domes pasūtījuma SIA PAIC veica atkārtotu hidrodinamisko modelēšanu, ņemot vērā projektā faktiski plānotās būves un to izvietojumu. **2013.gada 27.jūnijā** VPVB iesniegti papildinājumi projekta ietekmes novērtējuma ziņojumam, pašlaik notiek to izvērtēšana.

**3. Tālākās darbības iespējas**

Par projektā veiktajām izmaiņām ietekmes novērtētājiem un projekta īstenotājiem ir atšķirīgi viedokļi.

Viena no institūcijām, kas izskata sagatavoto ietekmes novērtējuma ziņojumu – Dabas aizsardzības pārvalde – uzskata, ka dambja D-4 būve gar upes krastu būtiski negatīvi ietekmēs Eiropas Savienības prioritāro biotopu „Aluviāli krastmalu un palieņu meži (91E0\*)”. Saskaņā ar 2013.gada jūnijā sagatavoto ziņojumu Eiropas Komisijai šī biotopa aizsardzības statuss Latvijā novērtēts kā nelabvēlīgs-slikts. Saskaņā ar vadlīnijām ziņojuma sagatavošanai biotopa platības samazinājums par 1% gadā, rēķinot pret kopējo platību Latvijā, uzskatāms par būtiski negatīvu. Izbūvējot dambi D-4 ietekmes novērtējuma ziņojumā paredzētajā vietā, aluviālo mežu biotops tiks iznīcināts 3 ha platībā, kā arī degradēts (izslēdzot no upes palienes un pārtraucot šī biotopa pastāvēšanai nepieciešamos ekoloģiskos procesus) vēl 34,93 ha platībā. Salīdzinot šo platību (37,93 ha) ar kopējo biotopa platību valstī (69 km2) Eiropas Savienības prioritārā biotopa platība samazināsies par 0,5%. Pārvalde uzskata, ka šāda ietekme vērtējama kā būtiski negatīva.

Dabas aizsardzības pārvalde uzskata, ka dambja D-4 būve gar pašu upes krastu nav vienīgā alternatīva, jo sākotnējā izvērtējuma sagatavošanas un plūdu aizsardzības būvju projektēšanas stadijā tika piedāvāta alternatīva būvēt dambi gar esošās apbūves malu, saglabājot aluviālos mežus. Turklāt, būvējot dambi gar apbūves malu, tiktu saglabāts arī upes palienes tilpums, kas var palīdzēt mazināt plūdu apjomu citviet Gaujas palienē. Dambja izbūve gar pašu upes krastu ir arī tehniski sarežģītāka un, iespējams, dārgāka, jo nepieciešama rievpāļu pielietošana (kā norādīts SIA „E.L.L.E.” 2013.gada 27.jūnija vēstulē VPVB).

Savukārt Carnikavas novada dome 2013. gada 22. jūlija vēstulē VARAM norāda, ka 2013. gada maijā SIA PAIC veiktās papildu hidrodinamiskās modelēšanas rezultāti liecinot – atsevišķu aizsargbūvju atšķirīgā sastāva un novietojuma izraisītās applūstošo teritoriju izmaiņas esot lokālas un nepalielinot plūdu draudus Carnikavas novada teritorijā. Tāpat domes pārstāvji norādījuši, ka paredzēto būvju skaits un to konfigurācija ir optimālākais risinājums no pašvaldības viedokļa saistībā ar zemes īpašumu piederību. Šobrīd visām piedāvātajām būvēm jau esot izstrādāti skiču projekti un ja būtu jāizskata vēl citi risinājumi, tad pašvaldība atteiktos no projekta realizācijas, jo vairs nebūtu iespējams laikā apgūt piešķirto finansējumu.

Tomēr vides apsvērumi ir vismaz tikpat nozīmīgi kā ekonomiskie apsvērumi. Dabas aizsardzības pārvalde uzskata, ka šajā gadījumā jāpiemēro līdzīga procedūra, kā lemjot par ietekmi uz *Natura 2000* teritorijām, ko nosaka likuma „Par īpaši aizsargājamām dabas teritorijām” 43.pants. Dabas aizsardzības pārvalde izsaka viedokli, ka Ministru kabinetam ir jāizvērtē rīkojuma pieņemšana par to, vai paredzētā darbība nepieciešama sabiedrībai nozīmīgu interešu apmierināšanai, izvērtējot prioritātes: dambja būvniecība aizsardzībai pret plūdiem pašvaldības iecerētajā variantā vai arī turpmāka virzība uz Eiropas savienības biotopa „Aluviāli krastmalu un palieņu meži (91E0\*)” labvēlīga aizsardzības statusa nodrošināšanu.

VPVB ir nepieciešams laiks, lai izvērtētu iesniegto papildu informāciju (t.sk. atkārtotās hidrodinamiskās modelēšanas rezultātus) un noteiktu, vai projekta realizācija tā pašreizējā plānojumā neradīs būtisku kaitējumu videi un nepalielinās plūdu draudus un to iespējamo ietekmi lejtecē esošajās pašvaldībās. VPVB atzinumu par plūdu riska novērtēšanas būvju Carnikavas novadā ietekmes novērtējuma ziņojumu sniegs līdz 2013.gada 12.augustam.

Iesniedzējs:

Vides aizsardzības un reģionālās

attīstības ministrs E.Sprūdžs

Vīza:

Vides aizsardzības un reģionālās

attīstības ministrijas valsts sekretārs A.Antonovs

26.07.2013. 11:22

1194

I.Teibe

67026574, iveta.teibe@varam.gov.lv

1. SIA *Estonian, Latvian & Lithuanian Environment*. „Plūdu riska novēršanas būvju Carnikavas novadā ietekmes uz Eiropas nozīmes īpaši aizsargājamo dabas teritoriju (*Natura 2000*) - dabas parku “Piejūra” novērtējuma ziņojums.” Rīga, 2013.gada marts. URL: http://carnikava.lv/images/Izvelnes/Attistiba/Dambis/Ietekmes\_uz\_vidi\_novertejums\_2013.pdf [↑](#footnote-ref-1)